In nomine sanctæ et individuæ Trinitatis, Karolus, gratia Dei rex. Regalis celsitudinis moris est fideles suos honoribus multiplicibus et beneficiis ingentibus honorare atque sublimare; proinde ergo, comperiat omnium Dei sanctæ Ecclesiæ, nostrorumque fidelium præsentium sive futurorum industria, quia concedimus cuidam fideli nostro, nomine Nivelongo, sub devotione servitii sui, quasdam res juris nostri, sitas in pago Otisioderinse seu Wastinense, curtem videlicet Hermoldi super fluvium Betus, mansos videlicet triginta cum tertia parte capellæ ibidem consistentis, et cum mancipiis utriusque sexus, cæterisque adjacentiis; in pago denique Otisiodorinse, in villa nuncupante Villasalum, mansa videlicet decem, cum capella constructa in honore Sancti-Martini super fluvium Cort. Unde et hanc nostræ firmitatis auctoritatem scribere jussimus; per quam memorato fideli nostro suprataxatas res jure proprietario, cum omni earum integritate, concedimus, cum mancipiis, terris, vineis, pratis, silvis, aquis, molendinis, cæterisque adjacentiis; ea videlicet ratione, ut quemadmodum de suis reliquis proprietatibus, abhinc per hoc nostrum præceptum in omnibus habeat potestatem faciendi quicquid elegerit. Et ut hæc nostræ largitionis auctoritas per futura tempora pleniorem obtineat firmitatem, manu nostra subter confirmavimus, et anulo nostro sigillari decrevimus. Signum KAROLI, gloriosissimi regis. Jonas notarius ad vicem Ludovici recognovi et subscripsi. Data idibus januarii, anno III, indictione VI, regnante Karolo gloriosissimo rege. Actum Valentianas, regio palatio, in Dei nomine, feliciter. Amen.